## La Generalitat renova la seua col·laboració amb les universitats públiques per a impulsar la transformació del model econòmic

*** La Conselleria d’Hisenda i Economia destina 210.000 euros per a finançar les càtedres de Transformació del Model Econòmic en les cinc universitats públiques valencianes
* Cada universitat abordarà línies específiques vinculades a digitalització, sostenibilitat, economia circular, ciència de dades o connectivitat territorial**

El Consell ha autoritzat la subscripció de cinc convenis entre la Conselleria d’Hisenda i Economia i les universitats públiques de la Comunitat Valenciana per a finançar durant l’exercici 2025 les càtedres de Transformació del Model Econòmic, amb una dotació global de 210.000 euros.

Estes càtedres, integrades en una xarxa conjunta promoguda per la Generalitat, desenrotllen activitats formatives, investigadores i divulgatives amb l’objectiu de contribuir a l’anàlisi i la transformació del model econòmic de la Comunitat Valenciana.

Els convenis es firmaran amb la Universitat de València, la Universitat Politècnica de València, la Universitat Miguel Hernández d’Elx, la Universitat Jaume I de Castelló i la Universitat d’Alacant.

El finançament previst per a cada càtedra és de 40.000 euros, excepte en el cas de la Universitat Jaume I, que rebrà 50.000 euros. Les quanties seran abonades amb càrrec al pressupost de la Generalitat de 2025, en la línia nominativa corresponent al programa pressupostari de la Conselleria d’Hisenda i Economia.

**Enfocaments temàtics i territorials**

Cada universitat desenrotllarà un enfocament específic, alineat amb els reptes econòmics del territori.

La Universitat de València centrarà les seues activitats en l’economia circular, la reutilització de l’aigua i el desenrotllament sostenible en zones afectades per fenòmens climàtics extrems.

Per la seua part, la Universitat Politècnica de València abordarà l’impacte de les tecnologies digitals en la competitivitat del teixit industrial valencià.

La Universitat Miguel Hernández d’Elx treballarà en el desenrotllament de metodologies basades en ciència de dades aplicades als àmbits de l’economia, la indústria i la salut.

En el cas de la Universitat Jaume I de Castelló, les actuacions s’orientaran cap a la descarbonització, l’eficiència energètica i la promoció d’una economia verda.

Finalment, la Universitat d’Alacant se centrarà en la sostenibilitat urbana, la connectivitat territorial i l’anàlisi del mercat residencial.

**Activitats previstes i seguiment**

Les actuacions de les càtedres inclouen activitats formatives, extensió universitària, estudis i investigacions, publicacions, participació en esdeveniments científics i difusió de resultats. Totes seran coordinades a través d’una comissió mixta de seguiment, integrada per representants de cada universitat i de la Conselleria d’Hisenda i Economia.

Els convenis tindran vigència durant l’any 2025 i responen a l’objectiu d’avançar en la transformació del model econòmic valencià mitjançant la col·laboració entre l’Administració i el sistema universitari públic.

Fecha: 05/08/2025